Jacob van Heemskerk (Amsterdam, 13 de març de 1567 - Gibraltar, 25 d'abril de 1607) va ser un explorador holandès i més tard almirall al comandament de la flota holandesa. Va resultar mort en la batalla de Gibraltar contra la flota espanyola.
Exploració de l'Àrtic
A la fi del segle XVI les Províncies Unides dels Països Baixos, embrancades en la guerra dels vuitanta anys contra Espanya, buscaven una ruta marítima entre el mar del Nord i l'Extrem Orient que vorejant la costa nord de Rússia els permetés arribar a les Índies Orientals, on tenien interessos comercials, sense utilitzar la ruta tradicional que vorejava Europa i Àfrica, controlada per Espanya.
Amb aquesta intenció, els Estats Generals dels Països Baixos van finançar una expedició de 7 naus que sota el comandament de Jacob van Heemskerk i Willem Barentsz va partir el 2 de juny de 1595 de Texel. El 18 de novembre van haver de tornar sense haver pogut franquejar els estrets del mar de Kara a causa del gel.
Després del fracàs els Estats Generals abandonarien l'empresa, que va ser represa pel consell comunal d'Amsterdam. El 18 de maig de 1596 van salpar del port d'Amsterdam dues naus sota el comandament de Jacob van Heemskerk i Jan Cornelisz Rijp. Willem Barentsz acompanyava van Heemskerk com a pilot i Gerrit de Veer era el cronista del viatge.
Navegant cap al nord, el 10 de juny van descobrir Bjørnøya, al mar de Barentsz, al nord de Noruega. Seguint el seu rumb el dia 19 van veure un arxipèlag prop de la latitud 80°N al que van anomenar Svalbard i que van considerar erròniament com a part de Groenlàndia.
L'1 de juliol els dos vaixells es van separar a causa de les discrepàncies sobre la ruta a seguir. Heemskerk i Barentsz van seguir cap a l'est, intentant envoltar l'extrem nord de Nova Zembla, on el seu vaixell va quedar atrapat en el gel l'11 de setembre. Els 16 homes de la tripulació van haver de passar l'hivern en un refugi construït amb els materials que van poder treure del vaixell. Barentsz i un altre mariner moririen abans que la resta de l'expedició fos rescatada per embarcacions russes.
Encara que el seu objectiu inicial d'arribar fins a Orient no es va complir, aquest viatge se situa entre els més importants de l'exploració de l'oceà Àrtic del , i el primer en què un grup d'exploradors van afrontar amb èxit l'hivern polar. Les seves experiències servirien als posteriors navegants dels Països Baixos per establir fructíferes rutes pesqueres i baleneres.
Batalla de Gibraltar
Posteriorment van Heemskerk seria nomenat vicealmirall de la flota de les Províncies Unides, amb la missió de protegir els navilis holandesos en els seus viatges a les Índies Orientals, sent ascendit a almirall poc després.
El 25 d'abril de 1607, continuant amb les hostilitats de la guerra dels vuitanta anys, l'esquadra dirigida per van Heemskerk va atacar a la flota espanyola amarrada a Gibraltar. La major maniobrabilitat dels holandesos va permetre que aquests aconseguissin destruir la totalitat de la flota espanyola: 21 vaixells i 4.000 mariners, en una decisiva batalla en el transcurs de la qual va morir van Heemskerk com a conseqüència d'una bala de canó.
Enllaços externs
ASIN B00069XTFS
Exploradors neerlandesos
Navegants neerlandesos
Persones d'Amsterdam
Almiralls
Exploradors de l'Àrtic
Morts en combat
Militars neerlandesos